LAOAG CITY – Maysa nga abogado ditoy Ilocos Norte ti nadis-bar iti supreme court en banc nga indauloan ni Chief Justice Maria Lourdes Sereno.
Nabigbig ti nadakamat nga abogado a ni Atty Jaime Agtang, dati a Sangguniang Panlalawigan Secretary ken taga Vintar, Ilocos Norte.
Namunganay ti pannakadis-bar ni Agtang iti kaso nga impila kontra kenkuana ni Brgy Chairman Erlinda Foster ti Brgy Pila ditoy syudad ti Laoag ken dati a kliyente na.
Inreklamo ni Foster ti nadakamat nga abogado kalpasan a nadawatan ti P150,000 para iti filing fee ti kaso na ngem naduktalan basar iti resibo a 22,000 a pisos laeng ti naibayad a filing fee.
Immutang pay ti abogado ken ni Foster ti 50,000 a pisos ken iti pammilin ti abogado ket dimmawat pay ti driver na ti 2,500 a pisos manipud iti dati a kliyente na a maigatang iti arak a naited iti maysa a huwes.
Segun ken ni Foster, sipud naala ni Agtang dagiti nadakamat a kantidad ket saan pay a nagbayad ken saan na met a kasarsarita nga uray masansan nga agkita da iti korte.
Iti panagadal ti korte suprema, natakuatan a guilty ni Agtang iti kaso a gross misconduct a panaglabsing iti Code of Professional Responsibility.
Malaksid iti panangdis-bar ken ni Agtang ket inbilin pay ti korte suprema nga agbayad ti respondent ken ni Foster ti P127,590, P50,000 ken P2,500.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn